**Αθήνα:** 14.05.2025

**Αρ. Πρωτ.:** 554

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Το υπουργείο Πολιτισμού να λάβει ΑΜΕΣΑ μέτρα για την προσβασιμότητα της Ακρόπολης**

Καταγγελίες και διαμαρτυρίες για έλλειψη αποτελεσματικής συντήρησης - σχεδιασμού

Για τον ανελκυστήρα πλαγιάς στην Ακρόπολη και τα προβλήματα που έχουν ανακύψει απέστειλε επείγουσα επιστολή στην υπουργό Πολιτισμού Στ. Μενδώνη η ΕΣΑμεΑ (**επισυνάπτεται**), μετά από διαμαρτυρίες και παράπονα ατόμων με αναπηρία, χρόνιες ή/και σπάνιες παθήσεις, μελών των οικογενειών τους, στην υπηρεσία της Συνομοσπονδίας **«Διεκδικούμε Μαζί».**

Οι έντονες διαμαρτυρίες πλέον είναι καθημερινές και αφορούν στην προσβασιμότητα του μοναδικού αυτού Μνημείου.

Γενικότερα, γίνονται αναφορές ότι ο ανελκυστήρας τίθεται συχνά εκτός λειτουργίας προκαλώντας εμπόδια στην πρόσβαση των ατόμων με αναπηρία, χρόνια ή/και σπάνια πάθηση και των μελών των οικογενειών τους, με περιπτώσεις στις οποίες επισκέπτες με κινητική αναπηρία βρέθηκαν στη δυσάρεστη θέση να μην μπορούν να ανέβουν στον χώρο του μνημείου, με αποτέλεσμα τόσο την ταλαιπωρία τους όσο και την αδυναμία τους να απολαύσουν την πολιτιστική κληρονομιά της χώρας.

Το γεγονός ότι παρουσιάζει συχνές βλάβες, μερικές εκ των οποίων τον καθιστούν εκτός λειτουργίας για μεγάλα χρονικά διαστήματα, **αποδεικνύει την έλλειψη αποτελεσματικής συντήρησης και σχεδιασμού**. Η αδυναμία πρόσβασης στην Ακρόπολη δεν αποτελεί απλώς ένα τεχνικό πρόβλημα, αλλά **ζήτημα ισότητας και ανθρωπίνων δικαιωμάτων με σοβαρό κοινωνικό, πολιτισμικό και τουριστικό αντίκτυπο.**

Η ΕΣΑμεΑ επισημαίνει ότι στη βάση **των** **επιταγών του *Συντάγματος*** αλλά και **της *Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες*,** τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους.

Η ΕΣΑμεΑ ζητά από την υπουργό να μεριμνήσει άμεσα για τη λήψη των κατάλληλων ενεργειών που αφορούν στην αποκατάσταση της προσβασιμότητας βάσει της κείμενης νομοθεσίας, λαμβάνοντας υπόψιν τη μεγάλη επισκεψιμότητα του εν λόγω αρχαιολογικού χώρου τόσο από τους Έλληνες πολίτες όσο και από πολίτες άλλων χωρών.

**Η συνεχιζόμενη αδυναμία πρόσβασης στην Ακρόπολη αποτελεί σοβαρό ζήτημα που πλήττει το δικαίωμα όλων ανεξαιρέτως των πολιτών να απολαμβάνουν την πολιτιστική τους κληρονομιά χωρίς διακρίσεις, ενώ η λήψη άμεσων μέτρων θα αποδείξει τη δέσμευση της Πολιτείας στην εξασφάλιση της προσβασιμότητας και στην προστασία των δικαιωμάτων ΟΛΩΝ των πολιτών.**

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |